PERUSTELUT

Kypros pyysi 25. kesäkuuta 2012 rahoitustukea Euroopan vakautusmekanismista, jäljempänä ’EVM’. Neuvosto päätti 25. huhtikuuta 2013 (neuvoston päätös 2013/236/EU), että Kyproksen on toteutettava määrätietoisesti makrotalouden sopeutusohjelma, jolla on puututtava riskeihin, joita Kypros aiheuttaa euroalueen rahoitusvakaudelle, ja pyrittävä palauttamaan Kyprokseen nopeasti terve ja kestävä talous- ja rahoitustilanne.

EVM:n hallintoneuvosto päätti 24. huhtikuuta 2013 periaatteessa myöntää Kyprokselle vakaustukea ja hyväksyi talouspoliittiset ehdot vahvistavan yhteisymmärryspöytäkirjan, jäljempänä ’yhteisymmärryspöytäkirja’, sekä sen, että komissio allekirjoittaa yhteisymmärryspöytäkirjan EVM:n puolesta. EVM:n johtokunta hyväksyi rahoitustukiohjelman 8. toukokuuta 2013.

Makrotalouden sopeutusohjelman tavoitteena on palauttaa rahoitusmarkkinoiden luottamus ja terve makrotalouden tasapaino ja mahdollistaa kestävän kasvun palauttaminen talouteen. Tavoitteiden saavuttamiseksi ohjelma perustuu kolmeen pilariin. Ensimmäinen pilari on rahoitussektorin strategia, joka perustuu rahoituslaitosten uudelleenjärjestelyyn ja supistamiseen, sektorin valvonnan vahvistamiseen sekä toimiin, joilla puututaan pääoma- ja likviditeettivajeisiin. Toisen pilarin muodostaa kunnianhimoinen julkisen talouden vakauttamisstrategia, joka perustuu vuonna 2012 aloitettuihin vakauttamistoimiin. Toimenpiteillä on tarkoitus erityisesti vähentää juoksevia perusmenoja, lisätä valtion tuloja, parantaa julkisen sektorin toimintaa ja ylläpitää julkisen talouden vakauttamista keskipitkällä aikavälillä. Tavoitteena on korjata liiallinen julkisen talouden alijäämä ja saattaa julkinen bruttovelka suhteessa BKT:hen keskipitkällä aikavälillä vakaalle lasku-uralle. Viranomaiset ovat sitoutuneet supistamaan alijäämän alle 3 prosentin suhteessa BKT:hen viimeistään vuonna 2016. Rakennerahastojen ja muiden EU:n rahastojen sekä työllisyyden ja kasvun lisäämiseen tähtäävien EU:n politiikka-aloitteiden moitteetonta toteuttamista olisi ylläpidettävä. Tämä edistää osaltaan Kyproksen pitkän aikavälin kasvu-uraa. Kolmas pilari muodostuu kunnianhimoisesta rakenneuudistusohjelmasta, jolla on tarkoitus tukea kilpailukykyä ja kestävää ja tasapainoista kasvua Kyprokselle vuonna 2012 annettujen maakohtaisten suositusten mukaisesti ja mahdollistaa makrotaloudellisten epätasapainotilojen purkaminen. Nuorten mahdollisuuksia ja heidän työllistymisnäkymiään olisi parannettava ottaen huomioon 22. huhtikuuta 2013 annettu neuvoston suositus[1] nuorisotakuun perustamisesta.

Kolmivuotinen ohjelma kattaa ajanjakson vuoden 2013 puolivälistä vuoden 2016 puoliväliin.

Komissio on tarkastellut päätöksen 2013/236/EU 1 artiklan 2 kohdan mukaisesti yhdessä Euroopan keskuspankin, jäljempänä ’EKP’, ja, jos se on ollut tarpeen, Kansainvälisen valuuttarahaston, jäljempänä ’IMF’, kanssa viidettä kertaa edistymistä sovittujen toimenpiteiden toteutuksessa sekä toimenpiteiden tuloksellisuutta ja niiden taloudellisia ja yhteiskunnallisia vaikutuksia. Tarkastelun perusteella yhteisymmärryspöytäkirjaa on ajantasaistettu rahoitussektorin uudistamisen, finanssipolitiikan ja rakenneuudistusten osalta. Rahoitussektorin osalta tarkistetun yhteisymmärryspöytäkirjan mukaan viranomaiset harkitsevat ulkoisten rajoittavien toimenpiteiden edelleen lieventämistä vasta kun kokonaisvaltainen arviointi on saatu päätökseen ja yhteiseen valvontamekanismiin on siirrytty joustavasti. Tämä lieventäminen, jonka tiimoilta konsultoidaan sekä komissiota, EKP:tä että IMF:ää ja josta tiedotetaan EVM:lle, on johdonmukainen rahoitusvakauden ja riittävien maksuvalmiuspuskurien kanssa. Tarkistetussa yhteisymmärryspöytäkirjassa määrätään myös näiden rajoittavien toimenpiteiden vähittäistä lieventämistä koskevasta ajantasaistetusta suunnitelmasta. Lisäksi siinä edellytetään lisätoimenpiteitä, joilla vahvistetaan järjestämättömien lainojen hallinnointia pankeissa. Yhteisymmärryspöytäkirjaan sisältyy myös määräys, jonka mukaan tarkoituksena on saattaa päätökseen yksittäisiä rahoituslaitoksia koskeneen vuoden 2013 tarkastuksen seuranta ja määrätä tarvittaessa seuraamuksia. Lopullinen päätös on julkaistava. Tarkistetussa yhteisymmärryspöytäkirjassa määrätään lisätoimenpiteistä, joilla parannetaan Cooperative Groupin operatiivista toimintakykyä. Siihen sisältyy myös kaksi aikaisempaa toimenpidettä, nimittäin ministerineuvostossa hyväksyttävä uusi kattava kehys asianmukaisista yritysten ja yksityishenkilöiden konkurssimenettelyistä sekä edustajainhuoneessa hyväksyttävät muutokset kiinnitettyjen kiinteistöjen pakkolunastusta koskevaan oikeudelliseen kehykseen. Lisäksi siinä on yksityiskohtaiset tiedot näissä kahdessa uudessa kehyksessä tarvittavista osatekijöistä. Finanssipolitiikan osalta vuoden 2014 julkisen talouden perusalijäämätavoitetta tarkistettiin alaspäin enintään 210 miljoonaan euroon (1,3 prosenttia suhteessa BKT:hen), mikä heijastaa julkisen talouden tulosta vuoden 2014 ensimmäisellä puoliskolla. Lisäksi tarkistetussa yhteisymmärryspöytäkirjassa edellytetään ehdotuksen tekemistä, jotta varmistetaan verotuksen neutraalius sosiaaliturvajärjestelmän uudistamisessa ja saavutetaan vuoden 2015 julkisen alijäämän tavoite. Vuoden 2017 perusylijäämätavoitetta on tarkistettu alaspäin, jotta julkisen talouden sopeutus sujuisi ongelmitta vuosina 2017–2018. Finanssipoliittisten rakenneuudistusten ja rakenteellisten uudistusten alalla tarkistetussa yhteisymmärryspöytäkirjassa vahvistetaan lisätoimia Kyproksen satamaviranomaisen (CPA) ja Kyproksen sähköviranomaisen (EAC) yksityistämismenettelyn käynnistämiseksi. Verohallinnon ja verosäännösten noudattamisen osalta yhteisymmärryspöytäkirjassa edellytetään uuden vero-osaston johtajan ja kahden apulaisjohtajan nimittämistä, yhteisen veromaksajatietokannan perustamista ja tarpeellisen sekundäärilainsäädännön hyväksymistä parannettujen veronkantovaltuuksien ottamiseksi käyttöön. Lisäksi tarkistetussa yhteisymmärryspöytäkirjassa määrätään, että kiinteän omaisuuden verotusta koskeva uudistus pannaan täytäntöön vuonna 2015. Sosiaaliturvauudistuksen osalta yhteisymmärryspöytäkirjassa määrätään kansallisen etuusrekisterin perustamisesta, minkä perusteella seurantayksikkö tuottaa sosiaaliturvajärjestelmän uudistamista koskevan arviointiraportin sen varmistamiseksi, ettei uudistuksella ole talousarviovaikutuksia. Asuntomarkkinoiden sääntelyn osalta yhteisymmärryspöytäkirjaan sisältyy lisävaatimuksia saantokirjojen antamisen nopeuttamiseksi. Matkailun alalla on tarkoitus arvioida niitä Kyproksen matkailutoimistoa koskevaan nykyiseen lakiin sisältyviä pykäliä, jotka voivat haitata kilpailua, kun taas energia-alalla arvioidaan alustavasti teknisiä ja taloudellisia mahdollisuuksia lisätä uusiutuviin energialähteisiin perustuvaa sähköntuotantoa ja verrataan uusiutuvien energialähteiden kustannuksia perinteisiin primäärienergialähteisiin. Lisäksi tarkistetussa yhteisymmärryspöytäkirjassa edellytetään, että viranomaiset suunnittelevat toimenpiteitä, joiden tarkoituksena on parantaa energiasääntelyviranomaisen (CERA) toimintakykyä ja riippumattomuutta.

Asetuksen (EU) N:o 472/2013 tultua voimaan makrotalouden sopeutusohjelma on nyt hyväksyttävä neuvoston täytäntöönpanopäätöksenä. Oikeudellisen selvyyden ja oikeusvarmuuden vuoksi komissio ehdottaa näin ollen ohjelman hyväksymistä uudelleen asetuksen (EU) N:o 472/2013 7 artiklan 2 kohdan perusteella. Ohjelman sisältö on olennaisilta osin sama kuin neuvoston päätöksellä 2013/236/EU hyväksytty ohjelma, mutta siihen on lisäksi sisällytetty päätöksen 2013/236/EU 1 artiklan 2 kohdan mukaisesti toteutetun arvioinnin tulokset. Samalla ehdotetaan neuvoston päätöksen 2013/236/EU kumoamista.

Ehdotetulla päätöksellä varmistetaan, että Euroopan unionin toiminnasta tehdyllä sopimuksella perustettu monenvälinen valvontakehys ja talouden sopeutusohjelmaa koskevat talouspoliittiset ehdot ovat kaikilta osin johdonmukaisia. Asetuksen (EU) N:o 472/2013 10 artiklassa säädetään johdonmukaisuudesta kertomusten toimittamista ja seurantaa koskevissa velvollisuuksissa.

2014/0248 (NLE)

Ehdotus

NEUVOSTON TÄYTÄNTÖÖNPANOPÄÄTÖS

Kyproksen makrotalouden sopeutusohjelman hyväksymisestä annetun täytäntöönpanopäätöksen 2013/463/EU muuttamisesta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen,

ottaa huomioon rahoitusvakautensa osalta vakavissa vaikeuksissa olevien tai vakavien vaikeuksien uhasta kärsivien euroalueen jäsenvaltioiden talouden ja julkisen talouden valvonnan tiukentamisesta 21 päivänä toukokuuta 2013 annetun Euroopan parlamentin ja neuvoston asetuksen (EU) N:o 472/2013[2] ja erityisesti sen 7 artiklan 2 ja 5 kohdan,

ottaa huomioon Euroopan komission ehdotuksen,

sekä katsoo seuraavaa:

(1) Asetusta (EU) N:o 472/2013 sovelletaan jäsenvaltioihin, jotka sen tullessa voimaan saavat jo rahoitustukea, Euroopan vakausmekanismista, jäljempänä ’EVM’, tukea saavat jäsenvaltiot mukaan lukien.

(2) Asetuksessa (EU) N:o 472/2013 vahvistetaan rahoitustukea saavien jäsenvaltioiden makrotalouden sopeutusohjelman hyväksymistä koskevat säännöt, joiden on oltava EVM:n perustamisesta tehdyn sopimuksen määräysten mukaisia.

(3) Kyproksen pyydettyä 25 päivänä kesäkuuta 2012 rahoitustukea EVM:stä neuvosto päätti 25 päivänä huhtikuuta 2013 päätöksellä 2013/236/EU[3], että Kyproksen on toteutettava määrätietoisesti makrotalouden sopeutusohjelma.

(4) EVM:n hallintoneuvosto päätti 24 päivänä huhtikuuta 2013 periaatteessa myöntää Kyprokselle vakaustukea ja hyväksyi talouspoliittiset ehdot vahvistavan yhteisymmärryspöytäkirjan sekä sen, että komissio allekirjoittaa yhteisymmärryspöytäkirjan EVM:n puolesta.

(5) Komissio on tarkastellut neuvoston päätöksen 2013/236/EU 1 artiklan 2 kohdan mukaisesti yhdessä Euroopan keskuspankin, jäljempänä ’EKP’, ja tarvittaessa Kansainvälisen valuuttarahaston, jäljempänä ’IMF’, kanssa viidettä kertaa edistymistä sovittujen toimenpiteiden toteutuksessa sekä toimenpiteiden tuloksellisuutta ja niiden taloudellisia ja yhteiskunnallisia vaikutuksia. Olemassa olevaa makrotalouden sopeutusohjelmaa on tarkastelun seurauksena päivitetty siten, että siinä otetaan huomioon Kyproksen viranomaisten ennen vuoden 2014 toista vuosineljännestä toteuttamat toimenpiteet.

(6) Asetuksen (EU) N:o 472/2013 tultua voimaan makrotalouden sopeutusohjelma hyväksyttiin neuvoston täytäntöönpanopäätöksenä[4]. Oikeudellisen selvyyden ja oikeusvarmuuden vuoksi ohjelma hyväksyttiin uudelleen asetuksen (EU) N:o 472/2013 7 artiklan 2 kohdan perusteella. Ohjelman sisältö pysyi samana kuin neuvoston päätöksellä 2013/236/EU hyväksytyssä ohjelmassa, mutta siihen sisältyivät lisäksi päätöksen 2013/236/EU 1 artiklan 2 kohdan mukaisesti toteutetun tarkastelun tulokset. Samalla kumottiin neuvoston päätös 2013/236/EU.

(7) Neuvoston täytäntöönpanopäätöstä 2013/463/EU muutettiin jo päätöksellä 2014/169/EU. Viimeaikaisen kehityksen valossa sitä olisi muutettava uudestaan.

(8) Komissio on yhdessä EKP:n ja IMF:n kanssa tarkastellut viidettä kertaa edistymistä sovittujen toimenpiteiden toteutuksessa sekä toimenpiteiden tuloksellisuutta ja niiden taloudellisia ja yhteiskunnallisia vaikutuksia. Tarkastelun tuloksena muutoksia olisi tehtävä rahoitussektorin uudistamisen, finanssipolitiikan ja rakenneuudistusten osalta erityisesti suhteessa seuraaviin: i) ajantasaistetun suunnitelman laatiminen ulkoisten rajoitusten lieventämiseksi asteittain; viranomaiset sitoutuvat aloittamaan lieventämisen vasta kun kokonaisvaltainen arviointi on saatu päätökseen ja yhteiseen valvontamekanismiin on siirrytty joustavasti; ii) lisätoimenpiteet, joilla vahvistetaan järjestämättömien lainojen hallinnointia pankeissa; iii) vaatimus saattaa päätökseen yksittäisiä rahoituslaitoksia koskeneen vuoden 2013 tarkastuksen seuranta ja määrätä tarvittaessa seuraamuksia sekä julkaista lopullinen päätös; iv) lisätoimenpiteet, joilla parannetaan Cooperative Groupin operatiivista toimintakykyä; v) ministerineuvostossa hyväksyttävä uusi kattava kehys asianmukaisista yritysten ja yksityishenkilöiden maksukyvyttömyysmenettelyistä sekä edustajainhuoneessa hyväksyttävät muutokset kiinnitettyjen kiinteistöjen pakkolunastusta koskevaan oikeudelliseen kehykseen (nämä ovat aikaisempia toimenpiteitä), ja tarkat tiedot näiden kahden kehyksen edellyttämistä yksityiskohdista; vi) vuoden 2014 julkisen talouden perusalijäämätavoitteen tarkistaminen enintään 210 miljoonaan euroon (1,3 prosenttia suhteessa BKT:hen) vuoden 2014 ensimmäisen puoliskon julkisen talouden tuloksen mukaisesti, ehdotuksen tekeminen verotuksen neutraaliuden varmistamiseksi sosiaaliturvajärjestelmän uudistamisessa ja vuoden 2015 julkisen alijäämän tavoitteen saavuttaminen; lisäksi vuoden 2017 perusylijäämätavoitetta on tarkistettu alaspäin 2,5 prosenttiin suhteessa BKT:hen, jotta julkisen talouden sopeutus sujuisi ongelmitta vuosina 2017–2018; vii) lisätoimenpiteiden vahvistaminen Kyproksen satamaviranomaisen ja Kyproksen sähköviranomaisen yksityistämismenettelyn käynnistämiseksi; viii) uuden vero-osaston johtajan ja kahden apulaisjohtajan nimittäminen, yhteisen veromaksajatietokannan perustaminen ja tarpeellisten säännösten antaminen parannettujen veronkantovaltuuksien käyttöönottamiseksi; ix) kiinteän omaisuuden verotusta koskevan uudistuksen täytäntöönpano vuonna 2015; x) asuntomarkkinoiden sääntelyihin liittyvät lisävaatimukset saantokirjojen antamisen nopeuttamiseksi; xi) luonnos toimintasuunnitelmaksi asioiden käsittelynopeuden nopeuttamiseksi tuomioistuimissa, yksityiskohtaiset tiedot käsittelyruuhkista ja menettelyn kestosta sekä hallinto-oikeuden perustaminen; xii) niiden Kyproksen matkailutoimistoa koskevan nykyisen lain pykälien arviointi, jotka saattavat haitata kilpailua; ja xiii) alustava arviointi teknisistä ja taloudellisista mahdollisuuksista lisätä uusiutuviin energialähteisiin perustuvaa sähköntuotantoa ja uusiutuvien energialähteiden kustannuksista verrattuna perinteisiin primäärienergialähteisiin, sekä toimenpiteet CERA:n toimintakyvyn ja riippumattomuuden parantamiseksi.

(9) Komission olisi Kyproksen toimenpidepaketin koko toteutuksen ajan annettava lisäohjausta ja teknistä apua yksittäisillä osa-alueilla. Makrotalouden sopeutusohjelman kohteena olevan jäsenvaltion, jonka hallinnolliset valmiudet ovat riittämättömät, on pyydettävä teknistä apua komissiolta, joka voi muodostaa tätä tarkoitusta varten asiantuntijaryhmiä.

(10) Kyproksen viranomaisten olisi voimassa olevien kansallisten sääntöjen ja käytäntöjen mukaisesti pyydettävä työmarkkinaosapuolilta ja kansalaisyhteiskunnan järjestöiltä näkemyksiä makrotalouden sopeutusohjelman valmisteluun, täytäntöönpanoon, seurantaan ja arviointiin,

ON HYVÄKSYNYT TÄMÄN PÄÄTÖKSEN:

1 artikla

Muutetaan täytäntöönpanopäätöksen 2013/463/EU 2 artikla seuraavasti:

1) Korvataan 5 kohta seuraavasti:

”5. Rahoitussektorin tervehdyttämiseksi Kyproksen on i) jatkettava pankkisektorin ja osuuskuntamuotoisen luottosektorin uudelleenjärjestelyjä, ii) vahvistettava edelleen valvontaa ja sääntelyä käynnissä olevan yhteiseen valvontamekanismiin siirtymisen puitteissa, iii) uudistettava velkojen uudelleenjärjestelyjä koskeva kehys ja iv) poistettava rajoittavat toimenpiteet asteittain etenemissuunnitelman mukaisesti ja säilytettävä samalla rahoitusvakaus. Ohjelmaan on sisällytettävä seuraavat toimenpiteet ja tulokset:

a) Varmistetaan, että pankkisektorin maksuvalmiustilannetta seurataan tiiviisti. Väliaikaisia pääomien vapaan liikkuvuuden rajoituksia (mm. käteisnostojen, maksujen ja siirtojen rajoituksia) on seurattava tiiviisti. Ulkoisten rajoittavien toimenpiteiden asteittaisen lieventämisen on oltava johdonmukainen rahoitusalan vakauden kanssa ja säilytettävä riittävät maksuvalmiuspuskurit. Kyproksen keskuspankki (CBC) tarkastaa paikan päällä rajoitusten täytäntöönpanon ja ryhtyy tarvittaessa asianmukaisiin valvontatoimiin. Viranomaiset harkitsevat ulkoisten rajoittavien toimenpiteiden lieventämistä edelleen vasta kun kokonaisvaltainen arviointi on saatettu päätökseen ja yhteiseen valvontamekanismiin on siirrytty joustavasti. Tavoitteena on, että rajoitukset ovat voimassa vain niin kauan kuin on ehdottoman välttämätöntä rahoitusjärjestelmän vakauteen kohdistuvien vakavien riskien lieventämiseksi. Rajoittavien toimenpiteiden asteittaista lieventämistä koskeva suunnitelma saatetaan kokonaisvaltaisen arvioinnin pohjalta ajan tasalle ja julkaistaan. Keskuspankkirahoitukseen turvautuvien tai valtiontukea saavien kotimaisten pankkien varainhankinta- ja pääomasuunnitelmissa on otettava realistisesti huomioon odotettavissa oleva velkavivun purkaminen pankkisektorilla ja vähennettävä riippuvuutta keskuspankkien lainanannosta välttäen samalla omaisuuserien pikaista myyntiä ja luottolamaa.

b) Mukautetaan vähimmäispääomavaatimuksia ottaen huomioon tasearvioinnin parametrit ja EU:n laajuinen stressitesti.

c) Varmistetaan, että uudelleenjärjestelysuunnitelmat hyväksytään virallisesti valtiontukisääntöjen nojalla, ennen kuin valtiontukea annetaan. Pankit, joilla on liian vähän pääomaa, voivat valtiontukea koskevien menettelyjen mukaisesti pyytää pääomaa valtiolta, jos muut toimenpiteet eivät ole riittäviä. Pankkien, joilla on rakenneuudistussuunnitelma, on ilmoitettava suunnitelmien toteuttamisen edistymisestä.

d) Varmistetaan, että perustetaan ja otetaan käyttöön luottorekisteri.

e) Ottaen huomioon yhteiseen valvontamekanismiin siirtyminen varmistetaan lainan hankkimista, omaisuuserien arvon alentumista ja varausten tekoa koskevan sääntelykehyksen täysimääräinen täytäntöönpano.

f) Otetaan käyttöön pakolliset tiedonantovelvollisuudet, joilla varmistetaan, että pankit tiedottavat säännöllisesti viranomaisille ja markkinoille edistymisestä toimintojensa uudelleenjärjestelyssä.

g) Varmistetaan hallinnointia ja ohjausta koskevan direktiivin tarkistus, jossa määritellään muun muassa pankkien sisäisten tarkastusyksiköiden ja pankkivalvojien välinen vuorovaikutus.

h) Vahvistetaan pankkien hallinnointi- ja ohjausjärjestelmää muun muassa kieltämällä lainananto riippumattomille hallituksen jäsenille tai heihin sidossuhteessa oleville tahoille.

i) Varmistetaan tarvittava henkilöstö ja muutokset ottaen huomioon Kyproksen keskuspankin uudet vastuut, muun muassa varmistamalla kriisinratkaisu- ja valvontatehtävien eriyttäminen sekä yhteisen säännöstön, mukaan lukien pankkien elvytys- ja kriisinratkaisudirektiivi ja talletussuojadirektiivi, saattaminen osaksi kansallista lainsäädäntöä.

j) Vahvistetaan järjestämättömien lainojen hallinnointia, ottaen huomioon yhteisen valvontamekanismin kehitys ja aikataulu. Tähän sisältyvät erityisesti seuraavat toimenpiteet: käytännesääntöjen ja pankkien maksurästien hoitoa koskevien toimintaperiaatteiden ja käytäntöjen tarkistaminen; Kyproksen keskuspankin asettamien rakenneuudistustavoitteiden seuranta; toimenpiteet, joiden johdosta lainanantajat voivat hankkia asianmukaisia rahoitustietoja lainanottajien taloudellisesta tilanteesta ja hakea, hankkia ja panna täytäntöön niiden lainanottajien, joilla on erääntyneitä maksuja, rahoitusomaisuuden ja tulojen ulosmittauksen; toimenpiteet, jotka mahdollistavat ja helpottavat olemassa olevien yksittäisten lainojen siirtämistä lainanantajilta kolmansille osapuolille, mukaan lukien kaikki vakuudet, ilman, että lainanantajien on hankittava lainanottajan suostumus.

k) Lievennetään vakuuksien pakkotäytäntöönpanoa koskevia rajoituksia. Tähän liittyy lainsäädännön valmistelu laajan uudistuskehyksen pohjalta; uudistuskehykseen sisältyy asianmukaisten, yritysten ja yksityishenkilöiden maksukyvyttömyysmenettelyjen laatiminen; lisäksi varmistetaan ulosmittausta ja maksukyvyttömyyttä koskevien tarkistettujen puitteiden sujuva ja tehokas täytäntöönpano. Yksityissektorin velkojen uudelleenjärjestelyjä koskevan oikeudellisen kehyksen uudistamisen jälkeen kehystä olisi arvioitava ja lisätoimenpiteitä määriteltävä tarpeen mukaan.

l) Saatetaan päätökseen osuuskuntamuotoisten luottolaitosten sääntelyn ja valvonnan saattaminen liikepankkien sääntelyä ja valvontaa vastaavaksi.

m) Varmistetaan, että Cooperative Group panee sovitun rakenneuudistussuunnitelman viipymättä ja täysimääräisesti täytäntöön ja toteuttaa lisätoimenpiteitä parantaakseen operatiivista toimintakykyään erityisesti maksurästien hoidon, johdon tietotekniikkajärjestelmien, hallinnoinnin ja ohjauksen sekä hallinnointivalmiuksien osalta.

n) Vahvistetaan edelleen rahanpesun vastaisia säännöksiä ja pannaan täytäntöön toimintasuunnitelma, jolla varmistetaan asiakkaan tuntemista ja huolellisuusvelvollisuutta sekä oikeushenkilöiden läpinäkyvyyttä koskevien parannettujen toimintatapojen soveltaminen parhaiden käytänteiden mukaisesti ja otetaan stressitestaus osaksi säännöllistä pankkien etävalvontaa.”

2) Korvataan 8 kohdan e alakohta seuraavasti:

”e) lain hyväksyminen vankan hallinnointi- ja ohjausjärjestelmän (corporate governance) luomiseksi valtion omistamille ja puoliksi julkisille yrityksille sekä yksityistämissuunnitelman täytäntöönpano talouden tehokkuuden parantamiseksi ja velanhoitokyvyn palauttamiseksi;”.

3) Korvataan 13 kohta seuraavasti:

”13. Asioiden käsittelynopeutta tuomioistuimissa on nopeutettava, ja tuomioistuinten käsittelyruuhka on purettava ohjelman loppuun mennessä. Kyproksen on tehtävä aloitteita matkailualan kilpailukyvyn vahvistamiseksi panemalla täytäntöön konkreettinen toimintasuunnitelma, joka tähtää esimerkiksi hiljattain tarkistetussa, vuosia 2011–2015 koskevassa matkailualan strategiassa määriteltyjen määrällisten tavoitteiden saavuttamiseen, ja muuttamalla Kyproksen matkailutoimistoa koskevaa lakia, erityisesti niitä pykäliä, jotka saattavat haitata kilpailua matkailualalla. Kyproksen on pantava täytäntöön ilmailupoliittinen strategia, joka tähtää Kyproksen ulkoisen ilmailupolitiikan mukauttamiseen, ottaen huomioon EU:n ulkoisen ilmailupolitiikan ja EU:n ilmailua koskevat sopimukset ja varmistaen samalla riittävät lentoyhteydet.”

4) Korvataan 14 kohdan b alakohta seuraavasti:

”b) kattava yhteenveto uudelleenjärjestellyn energia- ja kaasusektorin sääntelyjärjestelmästä ja markkinajärjestelystä sekä alustava arvio mahdollisuudesta lisätä uusiutuvista energialähteistä peräisin olevaa sähköntuotantoa; ja”.

5) Korvataan 16 kohta seuraavasti:

”16. Kyproksen on kattavaa ja johdonmukaista kasvustrategiaa laatiessaan sisällytettävä se kansalliseen institutionaaliseen kehykseen hyödyntäen meneillään olevaa julkisen hallinnon uudistusta, julkisen varainhoidon uudistusta, muita Kyproksen makrotalouden sopeutusohjelmaan sisältyviä sitoumuksia ja asiaankuuluvia EU:n aloitteita, ottaen huomioon talouskumppanuussopimuksen Euroopan rakenne- ja investointirahastojen täytäntöönpanemiseksi. Kasvustrategian laatii ja panee täytäntöön ja sitä koordinoi yksi elin, joka muodostetaan jo perustetusta kasvutyöryhmästä ja joka sisällytetään kansalliseen institutionaaliseen kehykseen.”

2 artikla

Tämä päätös on osoitettu Kyproksen tasavallalle.

Tehty Brysselissä

Neuvoston puolesta

Puheenjohtaja […]

[1] EUVL C 120, 26.4.2013, s. 1.

[2] EUVL L 140, 27.5.2013, s. 1.

[3] Neuvoston päätös 2013/236/EU, annettu 25 päivänä huhtikuuta 2013, Kyprokselle osoitetuista erityistoimista rahoitusvakauden ja kestävän kasvun palauttamiseksi (EUVL L 141, 28.5.2013, s. 32).

[4] Neuvoston täytäntöönpanopäätös 2013/463/EU, annettu 13 päivänä syyskuuta 2013, Kyproksen makrotalouden sopeutusohjelman hyväksymisestä ja päätöksen 2013/236/EU kumoamisesta (EUVL L 250, 20.9.2013, s. 40).